Până acum, la fiecare călătorie în străinătate aveam două opțiuni pentru a intra pe internet: wi-fi-ul gratuit din restaurante, locuri publice sau instituții ori îmi cumpăram o cartelă. În ultimul caz, (mai ales în Austria) preferam să plătesc 10 euro ca să beneficiez de 5, 6 sau 8 gigabiți (funcție de ofertă), suficient pentru navigarea pe net, rețele sociale și verificarea mailurilor.

Am evitat roamingul de date pe motiv de costuri ridicate. Ca abonat Digi, ar fi trebuit să achit 0,0026 de euro pentru fiecare megabyte consumat în afara țării. Cu alte cuvinte, 2,6 euro/gigabyte sau 13 euro pentru ceea ce T-mobile îmi oferea la 10 euro în Austria.

Azi (7 august), însă, Digi m-a surprins cu o ofertă interesantă, primită pe SMS, în Ungaria:

Așadar, net gratuit pe telefon și în Ungaria, pentru abonații din România ai operatorului deținut de RCS&RDS.

Apropo de operatorul Digi Mobil Ungaria, acesta este activ de puțină vreme. Până acum vreo trei săptămâni, rețeaua miliardarului Zoltan Teszari era recepționată în Ungaria doar în zona de frontieră. Apoi, spre Budapesta semnalul era livrat de Telenor.

Acum, semnalul Digi Mobil Ungaria este recepționat și în capitala maghiară, iar de azi e disponibilă și oferta de date de care scriam mai sus. Și care sună bine de tot și pe care promit să o testez la greu. 🙂